
Høringssvar til Økonomiske handleplaner for Børn, Familie og Skoler. 

Handicaprådet har konstateret - at sag nr. 9 på mødet den 3. marts 2026 i Udvalget for børn, familie og undervisning, retsmæssigt skulle have været fremsendt i høring hos Handicaprådet, da de to handleplaner indeholder forslag til økonomiske reduktioner som kan få konsekvenser for støtten til børn med særligt behov. 

Handicaprådet har derfor, af egen drift behandlet sagen med tilhørende bilag, og har følgende bemærkninger: 

Vedr. Bilag Handleplan - Specialundervisning 2026
Handicaprådet ser positivt på - initiativet vedr. prioritering af midler til forebyggende indsatser på almenområdet. Der ses ydermere positivt på at man vil investere systematisk i kompetenceudvikling.

Ad pkt. 1 og 2. Strategisk prioritering af ressourcer 
Der skrives i handleplanen (s. 2), at der har været en stigning i segregeringen de seneste 3 år (siden 2023) og at udgifterne til specialundervisning således er steget. 
Handicaprådet vil dog bemærke - at udgifterne har ligget rimelig stabilt siden 2023, og øgningen skyldes at der blev oprettet specialklasser i 2023. 

Handicaprådet finder derfor - at behovet har været der allerede længe før oprettelsen af specialklasserne, og ser stigningen som et resultat af at børn med særlige behov er visiteret til specialundervisning og dermed får dækket de behov de har, hvilket er positivt. 

Ad. pkt. 3. Effektive og koordinerede støttestrukturer
Der beskrives i handleplanen (s. 3), at der siden 2024 har været en tendens til fald i de billigere tilbud, og en tendens til stigning i dyrere tilbud som eksterne specialskoler. 

Handicaprådet finder - at svaret bl.a. kan være manglende kompetencer eller tilbud i egen kommune, og er bekymret for - at man kan ende med ikke at visitere til eksterne specialskoler, selvom det enkelte barn har behov herfor. 

Handicaprådet ser positivt på - etableringen af tværfaglige støtteteams på skolerne. Der må dog være en opmærksomhed på, at de rette kompetencer er til stede. 

Ligeledes må der være en opmærksomhed på at et tværfagligt team skal være opmærksom på at de ikke overskrider deres kompetenceniveau eller går udover deres egen forvaltningsdel. 

At reducere dobbeltindsatser må aldrig være på bekostning af manglende indsatser i en anden forvaltningsdel. Nogle familier eller elever kan have behov for sideløbende indsatser i flere forvaltninger. 

Ad. pkt. 4 og 5. Styrket visitations- og styringspraksis, samt Dataunderstøttet økonomistyring
Handleplanen (s. 3) står således beskrevet ”Almenområdets handlemuligheder skal være fuldt afprøvet, før der visiteres til specialundervisning.” 

Handicaprådet er stærkt bekymrende - for formuleringen ”fuldt afprøvet”, da vi forstår det således: At være fuldt afprøvet, kræver afprøvning i alle tænkelige handlemuligheder/klasser på samme niveau, førend eleven visiteres til specialundervisning eller større indsats på specialområdet - Dette er ikke i barnets/den unges tarv. 

Handicaprådet foreslår derfor - at man i stedet for ”fuldt afprøvet” ændrer det til ”afklaret”. 
Når man forpligter sig til at afklare i stedet for at afprøve, kan man undgå en masse skift og nederlag hos den enkelte elev. I stedet kan man afklare hvilke behov eleven har, mens barnet er i det enkelte tilbud. Det kræver ikke at barnet/den unge skal hoppe fra det ene tilbud til det andet. 
Nogle elever har behov for deltagelse i mellemform, nogle i specialklasser i almenregi, og nogle har behov for at komme direkte fra almen til specialskole eller eksterne tilbud.

Handleplanen beskriver desuden at man vil sikre reduktion i tilgangen til segregerede tilbud. Handicaprådet vil gøre opmærksom på - at det i Barnets lov og folkeskoleloven/bekendtgørelse for specialundervisning beskrives - at det aldrig må være økonomi der sættes forud for at barnet får det rette tilbud, til den rette tid. 

Handicaprådet vil desuden gøre opmærksom på - at Danmark har forpligtet sig til at overholde handicapkonventionen. I handicapkonventionen art. 3 beskrives det at folk med handicap skal have lige muligheder, samt at man har forpligtet sig til at have ”respekt for de udviklingsmuligheder, som børn med handicap har, samt respekt for deres ret til at bevare deres identitet.”
I art. 4 fremstår det desuden at man har forpligtet sig til at ”afstå fra at tage del i nogen handling eller praksis, som er uforenelig med denne konvention, og at sikre, at offentlige myndigheder og institutioner handler i overensstemmelse med denne konvention (…)”

Ad. pkt. 6 Justeret tilbudsvifte med fokus på omkostningseffektivitet 
I handleplanen (s. 4) beskrives der, at man ønsker gradvis reduktion i dyre specialtilbud samt øget anvendelse af mellemformer. 

Handicaprådet håber -at udvalget er opmærksom på, at nogle børn/unge har behov for dyre specialtilbud. Disse børn skal og må ikke stilles dårligere, fordi kommunen ønsker besparelser på et område som i forvejen er skåret ind til benet. 

Ligeledes må der også huskes på de bløde værdier. Elevens behov, elevens følelsesregister og nervesystem. Nogle børn/unge kan ikke fungere i mellemformer, og det må dermed aldrig være ”første skridt for alle”. 

Når man er tilknyttet en mellemform, kræver det ofte flere skift hos det enkelte barn i løbet af dagen. Hvis man skal være tilknyttet en almen klasse, og på den måde ’tages ud’ for at blive sat over i et væksthus eller anden mellemform, kan det være svært at tilpasse sig. 

Ligeledes kan det være svært at skabe venner eller deltage i sociale fællesskaber i stamklassen, da man indirekte bliver ekskluderet. 
Mellemformer er gode for nogle målgrupper, men langt fra alle –herunder især børn og unge med særlige behov i form af angst, autisme, add, o.l. 

Ad. pkt. 7. Økonomistyringsmodel, der understøtter inklusion
I handleplanen (s. 5) gøres der opmærksom på at Vordingborg Kommune socioøkonomisk ligger under det forventede niveau vedr. segregering af elever jf. analyse ved Index 100, 
Hvis man fortsat vil stræbe på at segregere færre elever, undrer Handicaprådet sig over, hvordan man kan opnå dette, uden at fastholde elever i et forkert skoletilbud. 

I handleplanen (s. 8) beskrives der, at udgiftsreduktion ved lukning af Mern-afdelingen skal undersøges nærmere. Udvalget forsvarer det ved, at der mangles fællesskaber at spejle sig i. 

Dette er Handicaprådet ikke enig i - da der er en årsag til at denne målgruppe er visiteret til specialskole. Det er ligeledes forkert, udelukkende at tage udgangspunkt i det kognitive funktionsniveau. Børn og unge med særlige behov kan kognitivt ligge inde for normalområde, men stadig være socialt eller sansemæssigt udfordret i sådanne grad, at specialskole er det rette skoletilbud.

I handleplanen (s. 8) beskrives det, at flere elever har gavn af at spejle sig i et almenfagligt miljø, samt at tilknytning til det almene distriktsskolemiljø vil styrke chancelighed.
Børn og unge med særlige behov, ved oftest godt at de reagerer, tænker eller handler anderledes end andre børn. Det kan skabe øget konflikter, fordi det er svært at skabe en fælles forståelse. 

Ligeledes kan målgruppen have en tendens til at føle sig mere forkerte, når de tvinges til at spejle sig i ’almendelen’. Det kan skade mere end det gavner. 
Disse børn har behov for at blive mødt korrekt, og lige dér hvor de er, i deres udviklings- og folkeskoletid. Det giver dem en robusthed, så de har større mulighed for at klare en almen uddannelse (evt. med støtte) og deltage i beskæftigelsesmuligheder i deres voksenliv. 

Handicaprådet håber - at udvalget også vil have fokus på undersøgelser der viser det modsatte – altså at børn som tvangsinkluderes eller ikke bliver mødt korrekt/får det rette tilbud i folkeskolen, har større risiko for at ende på førtidspension i sit voksenliv. 

Vedr. Bilag Handleplan – Børn og Familie 2026
Handicaprådet anerkender, at man bliver nødt til at se på hvorledes man kan forvalte økonomien forsvarligt, og har følgende bemærkninger til bilaget:

Handicaprådet finder - at der er forvirring i beskrivelserne af indsatserne, idet man har sammenlagt ”almen-paragrafferne” og paragrafferne med handicapkompenserende ydelser. 

Handicaprådet anbefaler derfor - at man deler beskrivelsen op således, at indsatserne med handicapkompenserende ydelser står for sig selv, og de resterende støtteindsatser ligeledes står for sig selv. Handleplanen bør afspejle hvorledes Børn- og Familieafdelingen har valgt at dele sig op i det kommunale regi. 

Ad. Forslaget (s. 3 og 4) - om stop/nedsættelse af støtteophold/aflastning.  
Handicaprådet finder forslaget bekymrende – da er der en klar årsag til at familierne får tilkendt støtteophold/ aflastning, og at man må være opmærksom på, at familierne skal tilbydes det der er behov for, og ikke mindre grundet besparelser. 


Ad. Forslaget om oprettelse af et indsatsteam (s. 5)  
Handicaprådet ser positivt på valget af oprettelse af et indsatsteam. Undersøgelser viser, at børn udvikler sig bedst og får det bedste fremtidsmuligheder, når man kan undgå anbringelser. Handicaprådet er enig i - at sætte intensivt ind i hjemmet, hvilket forhåbentlig sikrer færre anbringelser i kommunen. 


Handicaprådet henviser desuden til vores høringssvar af 17. feb. 2026 vedr. Ny tildelingsmodel for specialundervisning og Inklusion og deltager gerne i dialog med udvalget om området. 
 


Med venlig hilsen

Winnie Lindner Pedersen
Formand Handicaprådet

